সৈয়দা তানিয়া মাহবুব তিন্নি

সৈয়দা তানিয়া মাহবুব তিন্নি (২২ অক্টোবর ১৯৭৭ - ১০ নভেম্বর ২০০২) ছিলেন বাংলাদেশী মডেল ও অভিনেত্রী। তার জন্ম পুরোনো ঢাকার ওয়ারীতে। তিন্নি নামেই তিনি বিনোদন জগতে পরিচিত ছিলেন।

 পেশা 
১৯৯৯ সালে তিন্নি ৱ্যাম্প মডেলিং দিয়ে তার যাত্রা শুরু করেন। তার প্রথম টিভি বিজ্ঞাপন হেনোলাক্স ক্রীম দিয়ে তিনি পরিচিতি পান। পরবর্তীতে তিনি স্টারশিপ কনডেন্সড মিল্ক, লিজান মেহেদী, গন্ধরাজ তেল, এলিট পেইন্ট, কোয়ালিটি আইসক্রিম, বম্বে উপটান, ও রিচি জুসের বিজ্ঞাপন করে জনপ্রিয়তা পান। কয়েকটি টিভি নাটকেও তিনি অভিনয় করেন। পরিচালক বাদল খন্দকারের একটি চলচ্চিত্রে চুক্তিবদ্ধ হয়েও পরে তিনি সিদ্ধান্ত পরিবর্তন করেন।

 টিভি কর্মজীবন 

 নাটক 

 মেঘবতী পরিচালক মোহন খান 
 সমুদ্র সীমানায়

 টিভি বিজ্ঞাপন 

 হেনলাক্স স্পট ক্রিম  
 লিজান মেহেদী 
 হাস মার্কা নারকেল তেল '
কোয়ালিটি আইসক্রিম
রিচি ফ্রুট ড্রিংকস্

 অস্বাভাবিক মৃত্যু 
২০০২ সালের ১০ নভেম্বর মধ্যরাতে ঢাকার পোস্তগোলার বাংলাদেশ-চীন মৈত্রী সেতুর (বুড়িগঙ্গা সেতুর) নিচে ১১ নম্বর পিলারের ফাউন্ডেশনের উপরে তিন্নির মৃতদেহ পাওয়া যায়। ঐ রাতেই কেরানীগঞ্জ থানা পুলিশ মৃতদেহটি স্যার সলিমুল্লাহ মেডিকেল কলেজ হাসপাতালে নিয়ে যায়। সুরতহাল ও ময়নাতদন্তের পর ১৫ নভেম্বর জুরাইন কবরস্থানে তিন্নির মরদেহের দাফন প্রক্রিয়া সম্পন্ন হয়।

 সংবাদপত্রে বৈবাহিক জীবন 
সংবাদপত্রে প্রকাশিত খবরে জানা যায়, ২০০২ সালের সেপ্টেম্বর মাস থেকেই মডেল তিন্নি আলাদা বাসায় থাকতেন এবং তার ডিভোর্স প্রক্রিয়াধীন ছিল।।  

মামলা ও রায়
২০০২ সালের ১১ নভেম্বর কেরানীগঞ্জ থানা পুলিশ মডেল তিন্নির মৃত্যুর ঘটনায় আত্মহত্যাজনিত একটি অপমৃত্যুর মামলা রুজু করে। ঐ থানায় এএসআই আশরাফ ১৫ নভেম্বর ১৬১ ধারায় রেকর্ডকৃত তার জবানবন্দিতে জানান যে, সংবাদের ভিত্তিতে ১০ নভেম্বর দিবাগত মধ্যরাতে পোস্তগোলার বুড়িগঙ্গা ব্রিজের নিচের ১১ নম্বর পিলারের বেদীর উপর থেকে তিনি একজন নারীর (মডেল তিন্নির) মৃতদেহ উদ্ধার করেন। ঘটনাস্থলে উপস্থিত লোকজন তাকে জানায় যে, একজন অজ্ঞাত পথচারী ব্রিজের উপর থেকে একজন নারীকে নিচে পড়ে যেতে দেখে তাদেরকে (অন্য পথচারীদেরকে) জানায়। ঐ পথচারী আরো জানায় যে, ঐ নারীর বাসা ধানমন্ডি এলাকায়। পরবর্তীতে তিন্নির পরিচয় সনাক্ত হওয়ার পরে তার সাবেক স্বামী শাফাকাত হোসেন পিয়াল সহ ৫ জনকে পুলিশ গ্রেফতার করে ও চলচ্চিত্র এবং টিভি মিডিয়া সংশ্লিষ্ট ৩৭ জনকে জিজ্ঞাসাবাদ করে। পিয়াল ১৬১ ধারায় দেয়া তার জবানবন্দিতে জানান, তিন্নি ছিলেন আত্মহত্যা প্রবন এবং দাম্পত্য কলহের কারণে ইতিপূর্বে পাঁচ বার আত্মহত্যার চেষ্টা করেছিলেন। তিন্নির ফুপু নার্গিস তাহের পুলিশের কাছে দেয়া তার স্বাক্ষ্যে বলেন যে, ২০০২ সালের ১০ নভেম্বর বিকালে তিন্নি তাকে ফোন করে নাঈমা নামের তাদের একজন আত্মীয়ার আত্মহত্যার ঘটনার বিস্তারিত জানতে চেয়েছিলেন, যিনি পোস্তগোলার বুড়িগঙ্গা ব্রিজের উপর থেকে লাফিয়ে পড়ে ইতিপূর্বে আত্মহত্যা করেছিলেন। ঐ দিন সন্ধ্যায় তিন্নি নিজ বাসা (তৎকালীন ধানমন্ডি থানার) ২/ক লেক সার্কাস কলাবাগানের ফ্ল্যাট থেকে তার (ফুপুর) ৯/৭ বশিরউদ্দিন রোডের বাসায় খুবই অল্প সময়ের জন্য এসে সেখানে বসবাসরত নিজের বাবা ও দাদার সাথে দেখা করেন। এ সময় তিন্নি খুবই বিমর্ষ ছিলেন। তারপর দোতালার ছাদে গিয়ে যেখানে তার দাদিকে মৃত্যুর পরে গোসল করানো হয়েছিল সেই স্থানে সালাম করেন। এরপর দাদার পায়ে সালাম করে ও বাবার কাছে ক্ষমা চেয়ে তাদের কাছ থেকে আবেগঘন বিদায় নিয়ে অশ্রুসিক্ত তিন্নি সিঁড়ি দিয়ে নিচে নেমে যান। কিন্তু নিকটবর্তী নিজের লেক সার্কাসের ফ্ল্যাটে তিন্নি আর ফিরে যাননি। ঐ রাতেই তার মৃতদেহ পোস্তগোলার বুড়িগঙ্গা ব্রিজের নিচে পাওয়া গেলে নার্গিস তাহের নিশ্চিত ভাবে ধারণা করেন যে, মডেল তিন্নি আত্মহত্যা করেছেন। নার্গিস তাহেরের বাসার গৃহকর্মী মহসিন ১৬১ ধারায় দেয়া জবানবন্দিতে জানান যে, তিন্নি ফুপুর বাসার মেইন গেটে এসে তাকে একটি রিকশা ডেকে দিতে বলেন। রিকশায় উঠে তিন্নি নিজের বাসার দিকে না গিয়ে মেইন রোডের (কলাবাগানের মিরপুর সড়ক) দিকে চলে যান। ২০০৫ সালে সিআইডির Memorandum of Evidence এ আত্মহত্যাজনিত কারণে মডেল তিন্নির মৃত্যু হয়েছে এই মর্মে তদন্ত প্রতিবেদন দেয়া হয়। ঐ প্রতিবেদনের ৩ বছর পরে ২০০৮ সালের ৮ নভেম্বর গোলাম ফারুক অভির বিরুদ্ধে সিআইডি অভিযোগপত্র দাখিল করে। ২০০৮ সালে অভিযোগপত্র দাখিলের সময়ে অভি ঢাকায় ছিলেন না। ২০০২ সালের ডিসেম্বরে রাজনৈতিক নিপীড়ন ও নিজের নিরাপত্তা বিঘ্নিত হওয়ার আশংকায় অভি দেশত্যাগ করেন এবং ২০০৩ সালে তিনি কানাডায় রাজনৈতিক আশ্রয়ের জন্য আবেদন করেন ও সেখানে স্থায়ী হন। ১৪ জুলাই ২০১০ সালে ঢাকার ৭ম অতিরিক্ত জেলা ও দায়রা জজ এই মামলায় অনুপস্থিত অভির বিরুদ্ধে অভিযোগ গঠন করেন।

অভির পক্ষে রাষ্ট্র নিয়োজিত আইনজীবী শাহ ইলিয়াস মডেল তিন্নি আত্মহত্যা করেছেন এই মর্মে মামলাটি খারিজের জন্য বিচারাধীন আদালতে আবেদন করেন।  হাইকোর্টের নির্দেশে এই মামলার বিচার প্রক্রিয়া প্রায় ৫ বছর স্থগিত থাকার পরে ২০১৫ সালে পুনরায় শুরু হয়। ২০১৬ সালের ৩১ অগাস্ট মামলাটি রায়ের জন্য নির্ধারিত ছিল। নির্ধারিত রায়ের তারিখ ৪১ বার পরিবর্তনের পরে ১৫ নভেম্বর ২০২১ সালে আদালত স্বাক্ষীদের স্বাক্ষ্য পুনরায় নেয়ার সিদ্ধান্ত জানান। ২০২২ সালে মামলাটির স্বাক্ষ্য পর্ব আবার নতুন করে শুরু হয়। তিন্নির বাসার দুজন গৃহকর্মী, শেফালী আক্তার ও বীনা, ও মামলা সংশ্লিষ্ট অন্যান্য গুরুত্বপূর্ণ স্বাক্ষীরা তিন্নি আত্মহত্যা করেছেন এই মর্মে আদালতে স্বাক্ষ্য প্রদান করেন। আদালতে দেয়া স্বাক্ষ্যে শেফালী বলেন যে, ২০০২ সালের ১০ নভেম্বর সন্ধ্যার পরে তিন্নি নীল রঙের একটি সাধারণ মানের থ্রি পিস পড়ে তার বাবা ও দাদার সাথে দেখা করার জন্য নিকটবর্তী ফুপুর বাসায় যান। যাবার সময় তিনি তার মোবাইল ফোন বাসায় রেখে যান এবং কেউ ফোন করলে গৃহকর্মীদেরকে ধরতে নিষেধ করেন। ফুপুর বাসা থেকে তিন্নি আর নিজের বাসায় ফিরে আসেননি। শেফালী তার স্বাক্ষ্যে আরো বলেন যে, তিন্নি প্রায়ই আত্মহত্যা করার কথা বলতেন। মৃত্যুর এক সপ্তাহ আগেও তিনি ৩০টি ঘুমের ওষুধ খেয়ে নিজ বাসায় আত্মহত্যার চেষ্টা করেন। খবর পেয়ে তার বাবা সৈয়দ মাহবুবুল করিম ও ফুপু নার্গিস তাহের তাকে দ্রুত ঢাকা মেডিকেল কলেজ হাসপাতালে নিয়ে গিয়ে স্টমাক ওয়াশ করিয়ে নিয়ে আসেন। অপর গৃহকর্মী বীনাও আদালতে শেফালীর স্বাক্ষ্যের সত্যতা সমর্থন করে একই তথ্য দেন। ময়নাতদন্তকারী ডাক্তার জোবাইদুর রহমান তার প্রদত্ত স্বাক্ষ্যে জানান যে, কেউ যদি তিন্নিকে হত্যা করার পরে ব্রিজের উপর থেকে মৃতদেহ নিচে ফেলে দিয়ে থাকতো, তাহলে তার শরীরে মৃত্যু-পূর্ব (antemortem) আঘাত (injury) ও মৃত্যু-পরবর্তী (postmortem) আঘাত (injury) থাকতো। কিন্তু তার মৃতদেহে কোনো মৃত্যু-পরবর্তী আঘাত পাওয়া যায়নি। তার শরীরের আঘাত দুটি মৃত্যু-পূর্ব এবং একদিকে (one-sided), মাথার বাম দিকে ও বুকের বাম দিকে। এই one-sided injuries শুধুমাত্র লাফিয়ে পড়ে আত্মহত্যার বা deliberate suicidal jump এর ক্ষেত্রেই হয়ে থাকে। মডেল তিন্নি উঁচু থেকে (লাফিয়ে) সরাসরি ব্রিজের পিলারের কংক্রিট বেইসে পড়ার impact এ (সাংঘর্ষিক আঘাতে) সেখানেই মারা গেছেন। এই মামলার তদন্তকারী কর্মকর্তা সিআইডির এএসপি মোজাম্মেল হক আদালতে তার স্বাক্ষ্যে জানান যে, ৬ বছর তদন্ত করেও হত্যার স্বপক্ষে কোনো স্বাক্ষী কিংবা তথ্য-প্রমান পাওয়া যায়নি। ২০২৫ সালের ১৪ জানুয়ারী তারিখে ঢাকার দ্বিতীয় অতিরিক্ত জেলা ও দায়রা জজ শাহীনুর আক্তার গোলাম ফারুক অভিকে তার অনুপস্থিতিতে এই মামলা থেকে বেকসুর খালাস দেন। রায়ের পর্যবেক্ষণে আদালত বলেন যে, মডেল তিন্নির অস্বাভাবিক মৃত্যু প্রকৃতপক্ষে আত্মহত্যা।

 তথ্যসূত্র 

বিষয়শ্রেণী:ঢাকার ব্যক্তি
বিষয়শ্রেণী:বাংলাদেশী টেলিভিশন অভিনেত্রী
বিষয়শ্রেণী:১৯৭৭-এ জন্ম
বিষয়শ্রেণী:২০০২-এ মৃত্যু
বিষয়শ্রেণী:২১শ শতাব্দীর বাংলাদেশী অভিনেত্রী